Baba in busongeluk doodDie bus het Dinsdagoggend omgeslaan. (Foto: Eastern Cape Department of Transport/Facebook) Twee mense, onder wie ŉ drie maande oue babadogtertjie, is Dinsdagoggend in ŉ busongeluk in Matatiele in die Oos-Kaap dood en tientalle ander insittendes is in die proses beseer. Die Oos-Kaapse departement van vervoer het in ŉ verklaring gesê dat die betrokke bus om 08:00 op die R56 gery het toe dit in ŉ ongeluk betrokke was. Die bus het vroeër uit Gauteng vertrek en sou die passasiers in Kokstad, slegs ŉ uur se ry van die ongelukstoneel af, aflaai. “Die busbestuurder het glo beheer oor die voertuig verloor, wat daartoe gelei het dat dit omgeslaan het. Dit het tot die dood van ŉ babadogtertjie en ŉ volwasse vrou gelei,” sê die departement. Daar was 46 mense op die bus ten tyde van die ongeluk, van wie 38 beserings opgedoen het. Altesame 23 passasiers se beserings is ernstig van aard, terwyl die res matige beserings opgedoen het. Slegs vyf mense, onder andere die busbestuurder en ŉ ander motoris, het ongedeerd daarvan afgekom. “Van die beseerdes is kort ná die ongeluk vir behandeling na die Nelson Mandela Akademiese Hospitaal geneem.” Die polisie was gister op die toneel en het dit gefynkam in ŉ poging om die oorsaak van die ongeluk vas te stel. Die ondersoek hierna duur nog voort. Die Matatiele‑polisiestasie ondersoek intussen ŉ saak van strafbare manslag. Niemand is egter al in verband hiermee in hegtenis geneem nie.